**IVC Evidensia** on Britanniassa pääkonttoriaan pitävä, alun perin ruotsalaislähtöinen eläinlääkäriasemien ketju, johon kuuluu noin 1 700 toimipistettä 12 Euroopan maassa. Euroopan suurimmaksi alallaan kasvaneen IVC Evidensian omistajiin kuuluvat muun muassa sveitsiläinen elintarvikejätti Nestlé ja ruotsalainen pääomasijoitusyhtiö EQT, ja vuonna 2021 kerrottiin yrityksen suunnittelevan listautumista Lontoon pörssiin.

Evidensia on suuryritys, jolla on yli 2 200 yksikköä 19 maassa ja 28 000 työntekijää. 

Evidensia sai alkunsa vuonna 2012, kun neljä ruotsalaista eläinsairaalaa ja -klinikkaa yhdistyivät. Muutaman vuoden kuluttua Evidensia Djursjukvård yhdistyi brittiläisen Independent Vetcare -yhtiön kanssa ja syntyi nykyinen IVC Evidensia. Se toimii Ruotsissa, Norjassa, Tanskassa, Suomessa, Ranskassa, Saksassa, Alankomaissa, Belgiassa, Sveitsissä, Britanniassa, Irlannissa ja Espanjassa.

Suomessa
--------

  

Suomen Evidensia on osa kansainvälistä IVC Evidensiaa.

Suomen Evidensia-ketju kasvoi merkittävästi vuonna 2015, jolloin Intera Partnersin yhteen kokoama 37 toimipisteen ja 450 työntekijän Animagi-ketju liittyi 18 toimipisteen ja 270 työntekijän Univetiin, joka jo oli Evidensian omistuksessa. Evidensia keskittyy Suomessa pieneläimiin, minkä johdosta se vuonna 2018 myi hevosklinikkansa Hyvinkäältä, Laukaasta ja Kuopiosta. Suomessa Evidensia-ketju oli alan suurin jo ennen kuin se elokuussa 2021 kertoi ostavansa suurimman kilpailijansa Omaeläinklinikka-ketjun, jonka on tarkoitus jatkaa omalla nimellään. Kaupan toteuduttua Evidensialla on Suomessa yhteensä noin 1 400 työntekijää, joista tuhatkunta työskentelee Evidensian 37 toimipisteessä ja noin 400 Omaeläinklinikan 13 toimipisteessä.

### Omaeläinklinikka

Omaeläinklinikka-ketju sai alkunsa vuonna 2014 Suomen Pieneläinklinikat- ja Tuhatjalka-ketjujen yhdistyessä. Siihen kuului muun muassa vuonna 1974 perustettu Suomen ensimmäinen yksityinen pieneläinklinikka Mevet, joka toimi alun perin Helsingin Munkkivuoressa ja on sijainnut vuodesta 2011 Pitäjänmäessä. Omaeläinklinikan eläinlääkäriasemia on Helsingin lisäksi 10 muussa suomalaiskaupungissa.
Omaeläinklinikka Holding Oy:n liikevaihto vuonna 2020 oli 18,5 miljoonaa euroa ja henkilöstömäärä 315.

### Monopoliasema

Omaeläinklinikan oston jälkeen Evidensian liikevaihto nousi noin 90 miljoonaan euroon. Vuonna 2023 Evidensialla on Suomessa lähes 50 eläinlääkäriasemaa 31 eri paikkakunnalla ja se työllistää 1600 henkilöä. Suomen 13:sta päivystävästä pieneläinsairaalasta 11 on Evidensian omistuksessa.

Lähes monopoliaseman saanutta Evidensiaa on kritisoitu toimenpidehintojen rajuista korotuksista ja työntekijöiden työehtojen heikennyksistä.

Kilpailu- ja kuluttajavirasto ei ole voinut puuttua eläinlääkärimarkkinoiden keskittymiseen, sillä Evidensian yrityskaupoissa eivät ole täyttyneet kilpailulain ehdot, joiden mukaan molempien kaupan osapuolten Suomesta kertyneen liikevaihdon tulee ylittää 20 miljoonaa euroa, ennen kuin kauppaa voidaan tutkia.

### Voiton tekeminen lääkkeillä

Yleisradion MOT-toimitus paljasti 2024, miten Evidensia kiertää eläinlääkkeitä koskevaa sääntelyä ja tekee miljoonien eurojen voittoja lääkekaupalla. Suomessa eläinlääkäri saa periä käyttämistään ja luovuttamistaan lääkkeistä korkeintaan sen verran, mitä eläinlääkäri on itse maksanut lääkkeistä ja niiden kuljetuksesta. MOT paljasti, että Evidensian konserniin on perustettu lääketukkuna toimiva pöytälaatikkoyritys. E-lääketukku Oy:llä ei ollut kaupparekisterin mukaan yhtään työntekijää, ja Fimean tarkastuksen mukaan sen toimitilaksi merkitty paikka oli tosiasiassa asianajoliikkeen kassakaappi. Lääketukku ostaa lääkkeet niiden valmistajilta, ja myy ne voitolla saman konsernin eläinlääkäriasemille, jotka myyvät lääkkeet kuluttajille omaan hankintahintaansa.

### Kilpailijoita

Evidensian kanssa kilpaileva ketju Vireä Group on itsenäisesti toimivien eläinklinikoiden yhteisö, jonka suurin omistaja on tanskalais-ruotsalainen pääomasijoittaja Axcel. Siihen kuuluivat vuonna 2024 vantaalainen eläinsairaala Aisti, Oulun eläinklinikka, Hakametsän Eläinlääkäripalvelu Tampereella ja kymmenkunta muuta suomalaista eläinklinikkaa tai -sairaalaa.

Lähteet
-------

1. 1 2  Nestle S A : Nestlé increases stake in IVC Evidensia *marketscreener.com*.  9.2.2021. Viitattu 2.9.2021.
2. ↑  Join the leading veterinary group in Europe *ivcevidensia.com*. Viitattu 2.9.2021.
3. ↑  IVC Evidensia Overview *pitchbook.com*. Viitattu 2.9.2021.
4. 1 2  Niittymaa, Fanny: Evidensia ostaa Omaeläinklinikan – Kumpikin yritys jatkaa omilla nimillään.  *Maaseurun Tulevaisuus*, 30.8.2021. Artikkelin verkkoversio. Viitattu 2.9.2021.
5. ↑  Hansson, Tim: Veterinärbolaget IVC Evidensia siktar på London-börsen, kan vara värt 10 miljarder pund *avanza.se*.  26.1.2021. Viitattu 2.9.2021.
6. 1 2 3 4 5 6  Työntekijät kertovat lähes monopoliaseman hankkineen Evidensian ongelmista: "En enää kehtaa kertoa, missä olen töissä" *Yle Uutiset*.  14.7.2023. Viitattu 14.7.2023.
7. ↑  Evidensia *Intera Partners*. Viitattu 2.9.2021.
8. ↑  Animagi ja Univet yhdistyvät osaksi Pohjoismaiden johtavaa eläinlääkäriasemaketjua *Lehdistötiedote, Intera Partners*.  12.05.2015. Viitattu 2.9.2021.
9. ↑  Viilo, Tuulikki: Suomen suurin eläinlääkäriketju myi hevosklinikkojaan Hyvinkäältä, Laukaasta ja Kuopiosta – keskittyy pieneläimiin *Maaseudun Tulevaisuus*.  8.01.2018. Viitattu 2.9.2021.
10. ↑  Suomen Pieneläinklinikat ja Tuhatjalka yhdistyvät Omaeläinklinikaksi – tavoitteena kasvaa valtakunnalliseksi toimijaksi *Lehdistötiedote*.  1.3.2017. Viitattu 2.9.2021.
11. ↑  Mevet on LHY:n Vuoden Yritys 2017 *yrittajat.fi*.  13.2.2018. Viitattu 2.9.2021.
12. ↑  Klinikat *omaelainklinikka.fi*. Viitattu 2.9.2021.
13. ↑  Omaeläinklinikka Holding Oy *is.fi*.  Arkistoitu 2.9.2021. Viitattu 2.9.2021.
14. ↑  Laakso, Leena-Kaisa: Työntekijät kertovat lähes monopoliaseman hankkineen Evidensian ongelmista *Yle Uutiset*.  14.7.2023. Viitattu 14.7.2023.
15. ↑  Eläinlääkäriketju Evidensia tekee miljoonien voitot lääkemyynnillä, vaikka eläinlääkärit eivät saa tienata lääkkeillä *Yle Uutiset*.  29.1.2024. Viitattu 3.2.2024.
16. ↑  Ruokavirasto: Lääkkeiden hankkiminen ja hinnoittelu
17. ↑  Vainio, Anniina: Liian kallis lemmikki.  *Helsingin Sanomat*, 14.4.2024. Artikkelin maksullinen verkkoversio. Viitattu 15.4.2024.

Aiheesta muualla
----------------

* Evidensia Suomessa, verkkosivusto